Svava hefur starfað hjá og rekið NTC í yfir 35 ár . Sennilega eru fáir geirar sem breytast jafn ótt og títt eins og tískugeirinn , og segir Svava að viðskiptaumhverfið hafi tekið miklu breytingum á tíma hennar í NTC . „ Í upphafi rákum við eina verslun á Laugavegi og ég kem inn í rekstur hennar , eins og áður segir , árið 1981 . Við unnum allan sólarhringinn því verslunin var orðin það vinsæl að ástandið var svipað og er með vinsæla skemmtistaði í dag . Hleypt var inn í SAUTJÁN í hollum , á vissum tímum um helgar . Á þessum tíma máttu afgreiðslufólkið og viðskiptavinir reykja inni í búðinni , en sem betur fer tilheyrir það sögunni . Þá var heldur ekki hægt að styðja sig við nútímatækni eins og debet - og kreditkort og tölvur , heldur þurftum við að nota gömlu góðu sjóðsvélarnar . Svo var auðvitað engin netverslun og engir farsímar til . Fatabransinn hefur því vitanlega þróast samhliða þeim miklu tækniframförum sem hafa átt sér stað . Manni líður smá eins og maður sé 100 ára þegar maður segir frá þessu , " segir Svava og hlær . „ En í raun er þetta ekkert svo langt síðan . Hlutirnir hafa breyst hratt , en þetta var mjög skemmtilegur tími þar sem nándin við viðskiptavini var mikil . Maður var alltaf á gólfinu að vinna og það var ekki hægt að versla öðruvísi við okkur nema koma inn í verslunina . Laugavegurinn var á þessum tíma aðalverslunarkjarninn . Mér finnst það einnig hafa breyst að í dag vill fólk í auknum mæli fá ákveðna upplifun þegar það fer í fatabúð og við kappkostum því við að veita viðskiptavinum okkar eins góða upplifun og möguleiki er á . Ég er talsmaður þess að fólk komi í verslanir og fái þessa upplifun , frekar en að verslun fari einungis fram í gegnum netið . Sérstaklega þykir mér mikilvægt að ungt fólk komi og prófi föt , fái ráðgjöf frá fagaðila um hvaða litir , snið o.s.frv. fari því . Ég man t.d. ennþá eftir því hvaða ráðleggingar ég fékk þegar ég fór í fyrsta skiptið ein í fataverslun niðri í bæ . Ég man líka eftir lyktinni og tónlistinni þar inni . Þetta býr til skemmtilegar minningar . " Telur þú að verslun gæti færst alfarið yfir á netið í framtíðinni ? „ Nei , ég hef ekki trú á því . Netverslun hefur vissulega aukist mjög mikið undanfarin ár og er gríðarlega mikil . En það er fyndið hvað það fer allt í mikla hringi . Einu sinni versluðu foreldrar okkar fatnað úr vörulista og fengu hann svo sendan í pósti . Svo datt það úr tísku eftir að settar voru upp flottar verslanir hérlendis . Nú er netverslun að tröllríða öllu og maður spyr sig því hvað verður næst ? Netverslun er hentug fyrir þá sem hafa ekki tíma til að fara í verslanir . Við erum öflug á samfélagsmiðlum og erum með netverslunina ntc.is , en hún er ekki eins öflug og við vildum að hún væri . Fólk kemur oft til okkar og sýnir mynd af flíkinni sem það vill kaupa , og hefur þá rekist á mynd af henni á samfélagsmiðlunum okkar . Við erum svo að vinna í að verða öflugri í netverslun og vinnum nú að því að setja upp netverslanir fyrir Gallerí 17 , GS SKÓ og GK Reykjavík . Þær netverslanir verða ákveðið tilraunaverkefni og ef vel gengur þá reiknum við með að fleiri verslanir okkar muni í framtíðinni bjóða upp á netverslun . Það er þó ekki mín ósk að netverslun verði okkar helsta tekjulind , en það er vegna þess að ég hef ástríðu fyrir því að sjá og veita fólki upplifun , þjónustu og ráðgjöf þegar það kemur í verslunina okkar . Það er eitthvað sem ekki er hægt að veita í gegnum netið . Ég er að sjálfsögðu opin fyrir því að selja í gegnum netið , en ég vil ekki að verslanirnar hverfi , því mér þykir mjög vænt um þann hluta starfseminnar og hef ég kynnst ótrúlega mörgu góðu fólki í kringum verslanir okkar , " segir Svava Nánar er rætt við Svövu í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .